Vier beamptes geskors ná man kaal 'uit hut getrek word' | Maroela Media
Vier wetstoepassingsbeamptes van die Kaapstadse metro gaan geskors word hangende 'n ondersoek na 'n video wat glo wys hoe 'n man kaal uit 'n plakkershut in Khayelitsha gedwing en hardhandig hanteer word.
"Die stad is bewus gemaak van die beeldmateriaal en ons is besig om vier beamptes te skors wat by die voorval betrokke was hangende die uitkoms van 'n ondersoek," het Richard Bosman, uitvoerende direkteur vir veiligheid en sekuriteit by die metroraad, gesê.
Die man was glo besig om te bad toe hy uit die plakkershut verwyder is sodat dit afgebreek kon word. Die grond waarop die man se hut was, behoort aan die Kaapstadse metroraad en volgens Bosman was daar al verskeie pogings om onwettige besetting op die grond te voorkom.
Die beamptes se skorsing sal volgens Bosman ook verseker dat personeel nie geteiken word terwyl hulle aan diens is nie. "Ons is jammer oor die gedrag wat in die video uitgebeeld word en ons keur nie enige gewelddadige of onmenslike optrede deur ons personeel goed nie."
Die grond is geoormerk vir die installering van dienste om die groter gemeenskap te dien en volgens Bosman is onwettige strukture al voorheen hier verwyder, maar is daar daagliks nuwe grondbesettingspogings.
"Die stad neem die aantygings teen die beamptes baie ernstig op en terwyl ons personeel aan baie uitdagende omstandighede blootgestel word wanneer hulle teenbesettingsoperasies uitvoer, sal ons nie geweld van enige aard deur wetstoepassers duld nie. Ek het gevra dat die feite aangaande die voorval as 'n saak van dringendheid vasgestel word en dat die ondersoek sonder oponthoud afgehandel word."
Volgens Bosman is daar 'n interdik sowel as 'n onlangse hofbevel wat 49 huishoudings toelaat om tydelik op die grond te bly tot na die tydperk van afsondering.
Tina Joemat-Pettersson, voorsitter van die parlementêre portefeuljekomitee oor polisie, het woedend gereageer en gesê die beamptes se optrede was afskuwelik en onnodig.
Joemat-Pettersson het die leierskap van die Stad Kaapstad se munisipale polisiediens ontbied om verslag te doen oor wat gebeur het. "Wetstoepassers het 'n mandaat 'om te beskerm en te dien', en hierdie mandaat is in hierdie geval ondermyn."
Sy is van mening die wetstoepassingsbeamptes se optrede is 'n skending van die man se reg op menswaardigheid soos in die Grondwet vervat. "Die optrede is selfs meer skandelik, veral in die konteks van die implementering van die ramptoestand, wat uitsettings verbied het."
Die komitee het ook daarop gelet dat die Stad Kaapstad voortgaan met "onmenslike uitsettings in die middel van die winter" ondanks die beroep deur die minister van menslike nedersettings, water en sanitasie tydens 'n onlangse besoek aan Kaapstad dat uitsettings gestaak word.
"Die polisiebeamptes het die man nie eers toegelaat om aan te trek nie en dit lyk of hulle hom in die openbaar wou verneder. Ons wil die slagoffer aanraai om 'n klag aanhangig te maak teen die stad se wetstoepassingsbeamptes en hul bestuurders."
Joemat-Pettersson het ook 'n beroep op die onafhanklike polisie-ondersoekdirektoraat (Opod) gedoen om die voorval te ondersoek.
In die nuus Kaapstad Khayelitsha-video
Het hulle vir die polisie gevra of die man nie dalk gewyer het om aan te trek en die beamptes hom dalk maar moes uitsleep nie.
No opinion from me today.
I am sure you can read my mind.
Nou hoe moet wetstoepassers dan optree?? Moet die skuldige eers 'n koppie tee en toebroodjies aangebied word?
Dis reg, in die eerste plek het hy onwettig gebly en gebad, dis nie sy grond nie.
Al wat die ouens nou gaan doen is om almal hul klere uit te trek wanneer wetstoepassers opdaag. Watch this space!!